[image: image1.png]


 INCLUDEPICTURE "http://www.inet.hr/~box/images/grb-rh.gif" \* MERGEFORMATINET 
VLADA REPUBLIKE HRVATSKE

Zagreb, 11. lipnja 2026.
__________________________________________________________________________

	Predlagatelj:
	Ministarstvo rada, mirovinskoga sustava, obitelji i socijalne politike


	Predmet:
	Prijedlog odluke  o davanju prethodne suglasnosti ravnatelju Hrvatskog zavoda za mirovinsko osiguranje za kupnju suvlasničkog dijela nekretnina u Puli


___________________________________________________________________________

___________________________________________________________________________

VLADA REPUBLIKE HRVATSKE



Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 32. stavkom 2. Statuta Hrvatskog zavoda za mirovinsko osiguranje („Narodne novine“, broj 155/25.) Vlada Republike Hrvatske je na sjednici održanoj ___________ donijela






       O D L U K U
o davanju prethodne suglasnosti ravnatelju Hrvatskog zavoda za mirovinsko osiguranje za kupnju suvlasničkog dijela nekretnina u Puli
I.

 
Daje se prethodna suglasnost ravnatelju Hrvatskog zavoda za mirovinsko osiguranje za kupnju suvlasničkog dijela nekretnina u Puli, Trg Portarata 3 i Glavinićev uspon 4B, upisanih u zemljišnim knjigama Općinskog suda u Puli-Pola, Zemljišnoknjižnog odjela Pula, u zk. uložak broj 4465, kat. čestica broj 120, k.o. Pula, i to: 1. suvlasnički dio: 2/5 suvlasničkog dijela, u vlasništvu Hrvatskog zavoda za zdravstveno osiguranje, a u skladu s Odlukom Upravnog vijeća Hrvatskog zavoda za mirovinsko osiguranje, KLASA: 041-01/25-02/15, URBROJ: 341-99-01/01-25-9, od 18. prosinca 2025.
II.

 
Ugovor o kupoprodaji suvlasničkog dijela nekretnina opisanih u točki I. ove Odluke sklopit će se s Hrvatskim zavodom za zdravstveno osiguranje, Margaretska 3, Zagreb, OIB: 02958272670, kao prodavateljem, za kupoprodajnu cijenu u iznosu od 1.144.001,00 euro, uvećanu za pripadajuća davanja, troškove sklapanja ugovora i druge troškove koje je kupac dužan snositi.
III.

 
Ova Odluka stupa na snagu danom donošenja.

KLASA:

URBROJ:

Zagreb, 
___________________

    PREDSJEDNIK 

                                                                                             mr. sc. Andrej Plenković
O B R A Z L O Ž E NJ E

Hrvatski zavod za mirovinsko osiguranje (u daljnjem tekstu: HZMO) i Hrvatski zavod za zdravstveno osiguranje (u daljnjem tekstu: HZZO) suvlasnici su poslovne zgrade u Puli, na adresi Trg Portarata 3 te pomoćnih objekata uz zgradu na adresi Glavinićev uspon 4B, koji su izgrađeni na z.č.br. 120,  upisanoj u zk.ul.br. 4465, k.o. Pula. Većinski suvlasnik opisanih nekretnina je HZMO u 3/5 suvlasničkog dijela, dok je HZZO suvlasnik u preostale 2/5 dijela. 

Odlukom HZZO-a od 16. rujna 2025., pokrenut je postupak prodaje suvlasničkog dijela nekretnina u vlasništvu HZZO-a putem Javnog natječaja za početni iznos kupoprodajne cijene od 1.144.000,00 eura. S obzirom na to da HZMO ima potrebe za poslovnim prostorom u Puli radi smještaja radnika Područnog ureda HZMO-a u Puli-Pola, osobito stoga što je zakupljeni poslovni prostor na adresi u Puli, Danteov trg 4, u poprilično lošem stanju te nije pogodan za obavljanje poslovne djelatnosti, a uz to je HZMO dužan ulagati u prilagođavanje i uređivanje prostora kako bi mogao poslovati u tom prostoru, donesena je poslovna odluka o kupnji 2/5 suvlasničkog dijela nekretnina u vlasništvu HZZO-a dostavom ponude na javni natječaj. 

Nakon provedenog Javnog natječaja, Odlukom Upravnog vijeća HZZO-a, KLASA: 025-04/26-01/23, URBROJ: 338-01-01-26-01 od 29. siječnja 2026., kao najpovoljnija odabrana je ponuda HZMO-a za ponuđeni iznos kupoprodajne cijene od 1.144.001,00 euro. 

Naime, HZMO je u studenom 2024. godine naručio izradu studije isplativosti radi utvrđenja ekonomske isplativosti ulaganja financijskih sredstava u rekonstrukciju postojeće zgrade, odnosno prodaju zgrade i kupnju poslovnog prostora pogodnoga za poslovanje Područnog ureda HZMO-a u Puli-Pola. Studijom isplativosti raspolaganja poslovnim prostorima u Puli-Poli (u daljnjem tekstu: Studija isplativosti) utvrđena je opravdanost rekonstrukcije i adaptacije postojeće zgrade koja je u većinskom vlasništvu HZMO-a, u odnosu na kupnju gotove zgrade za koju se u Studiji isplativosti navodi da je i bez potrebe za analitičkim dokazivanjem najskuplja opcija.

Analizom tržišta utvrđeno je da se u slučaju pronalaska slobodne zgrade ili poslovnih prostora potrebne površine koji bi udovoljavali zadanim uvjetima i kriterijima objektivno može očekivati lokacija u širem perifernom području grada Pule i konačna kupoprodajna cijena u rasponu od 1.500,00 do 1.600,00 eura/m2 korisne površine. Imajući u vidu da je HZMO nekoliko puta provodio postupak kupnje adekvatnih nekretnina na području grada Pule, koji je zbog manjka ponude kao i visoke cijene nekretnina na tržištu bio neuspješan, u interesu je HZMO-a kao većinskog vlasnika kupnja suvlasničkog dijela poslovnoga prostora od HZZO-a, koji će nakon uređenja zadovoljiti potrebe HZMO-a, kao moderne, javne ustanove. 

Dio potrebnih sredstva za provedbu navedene kupnje planiran je Financijskim planom HZMO-a u iznosu od 50.000,00 eura na odjeljku 4212 – Poslovni objekti, izvoru financiranja 71 - Prihodi od prodaje ili zamjene nefinancijske imovine i naknade s naslova osiguranja. Prema odredbi članka 148. stavka 2. Zakona o mirovinskom osiguranju („Narodne novine“, broj 96/25.) HZMO prihode od prodaje ili zamjene nekretnine u vlasništvu može koristiti kao namjenski prihod za kapitalne rashode odnosno nabavu i održavanje nefinancijske imovine, stoga će se preostali iznos od 1.094.001,00 eura financirati iz istog izvora 71 - Prihodi od prodaje ili zamjene nefinancijske imovine i naknade s naslova osiguranja sukladno članku 53. stavku 3. Zakona o proračunu („Narodne novine“, broj 144/21.) kojim se navedeni prihodi mogu izvršavati iznad planiranih iznosa, a do visine uplaćenih odnosno prenesenih sredstava. Ukupni prihodi od prodaje ili zamjene nefinancijske imovine i naknade s naslova osiguranja na dan 3. travnja 2026. iznose 15.969.863,38 eura.

S obzirom na to da je predmet kupnje suvlasnički dio nekretnina čija vrijednost prelazi iznos od 1.000.000,00 eura, na temelju članka 32. stavka 2. Statuta Hrvatskog zavoda za mirovinsko osiguranje („Narodne novine“, broj 155/25.), ravnatelj HZMO-a može poduzimati pravne poslove stjecanja, opterećenja ili otuđenja imovine samo uz prethodnu suglasnost Upravnog vijeća   HZMO-a i Vlade Republike Hrvatske.

Upravno vijeće HZMO-a je na sjednici održanoj 18. prosinca 2025. donijelo Odluku o davanju prethodne suglasnosti ravnatelju Hrvatskog zavoda za mirovinsko osiguranje za kupnju suvlasničkog dijela nekretnina u Puli, Trg Portarata 3 i Glavinićev uspon 4B, KLASA: 041-01/25-02/15, URBROJ: 341-99-01/01-25-9.

Slijedom navedenoga, predlaže se Vladi Republike Hrvatske donošenje ove Odluke.

